khistorydata/jeongjo-sjw-relations huggingface dataset:
정조 17년
沈晉賢以禮曹言啓曰水原闕里祠孔聖畫像奉安吉日令日官全宗周推擇則自內閣移奉吉日來六月二十二日卯時奉安吉日同月二十四日卯時影堂藏本奉來及奉安同月同日爲吉云以此日時擧行何如傳曰允
정조 17년
金履成以承文院都提調意啓曰唐錢事禮部回咨今已撰出正書安寶後與稱謝咨同爲轉致之地何如傳曰允
정조 17년
行判中樞府事朴宗岳箚曰伏以臣忝叨命官全乏踐歷觸處愚迷致勤責敎揆以分義萬萬悚懍走伏金吾泥首俟勘縱蒙聖度包容伏承勿待命之恩敎而私心悚愧罔知攸措至於承宣被譴罪實緣臣由前由後尤安敢獨自晏然乎玆敢冒萬死短箚自列伏乞聖明亟賜譴罰以昭法紀以安私分云云答曰省箚具悉卿懇承宣之譴罷何關於命官乎該承宣南公轍格例專昧擧措且駭循例擧行之事屢勤提飭揆以事面焉逭譴責卿之看作由卿尋箚替引以長甚不識嚴畏之習者得不有歉於董正具僚之義乎卿須安心勿辭仍傳曰此批答遣史官傳諭
정조 17년
行都承旨沈煥之疏曰伏以臣待罪本院觸處昏憒不能事事恒切悚蹙今者新除又下於譴遞數日之間恩渥已偏召牌且臨臣以惶以感不敢逡巡仍卽肅命及其到院以備局草記南陽府使諭書密符之未卽收還事該房承旨至被譴罷之典矣臣則其時長僚一院之事無不管攝而實緣迷闇未能提飭畢境勘罷只及下僚而臣獨倖逭揆以廉防有難蹲冒玆敢略陳短章仰請威罰伏乞聖慈亟賜處分以肅朝綱以安私分云云答曰省疏具悉卿其勿辭
정조 17년
行左承旨李集斗疏曰伏以臣與行都承旨臣趙尙鎭有外從應避之嫌揆以法例在下當遞玆敢援例陳章徑出禁扃伏乞聖明特許遞免仍治臣擅離之罪以存公格以安私分云云答曰省疏具悉所辭依施
정조 17년
漢城府右尹趙鎭寬疏曰伏以臣糞穢滓累之賤耳宜死不死得有今日夢耶眞耶如癡如狂感涕成血臣聞古之人獄中上書有自訟其冤者死罪如臣所陳者非訟冤卽頒恩也其事則非爲己卽爲父也況臣旣屢叨寵命與身纏徽墨差有間焉而猶且抱書彷徨不敢自達則其情絶悲不啻如梁獄之一孤囚其爲自阻於仁天之下者罪孰甚焉玆敢冒鈇鉞之誅願畢一言而死惟聖明哀而察之臣不孝無狀命塗險釁生未能贖臣父之罪死且無以報泉下而猶復苟存視息自同生人沁沁蠢蠢曾不若木石之無知則特聖世一罪人也八刑之首自知其莫逭而乃蒙我殿下洪恩大德極天徹地先後十八年間生死肉骨之澤洋溢於幽明者凡幾遭矣嗚呼始臣父罪陷罔測自謫就逮身嬰金木隔死如紙而半夜恩命忽自九霄善地薄竄賜以餘年特放之典及於收骨蕩滌之渥浹於淺土脩夜戴盆太陽偏照荒原葬藁華銜復光此豈臣父子生死所敢一毫望到者哉仰惟聖德罔極泰山滄海已不足喩其崇深而慈覆之天以時運行向年恩綍昭如日星其於當銓見誑之實洞釋無餘暴衷素於形影之表判義理於氷炭之間此實先臣再生之日也冥冥之中若聞感泣之聲而顧臣殘喘寄在穹壤母子相挈當作何心至若前後恩命屢及臣身如臣累釁誠無足仰辱存錄況可備數於先朝之簪履乎此特我聖上旣暴先臣之心推而及於其孤耳臣雖頑如豚魚寧不知感有除輒肅亦云騂顔只爲臣兩世三生報恩無地千載一日叩謝有路首稽而進手攢而退夫豈敢以官職資級言哉嗚呼臣亡父立朝垂三十年本末長短天鑑所燭而惟其一念向上信心做去持論而不撓權勢莅事則不恤怨謗平生自期豈忍爲辜恩犯科之歸而事乃大謬自抵重究不有我聖上至仁至明之德洞照而矜察則房門之誅剭焉所逃哉嗚呼西事一款臣父至死以罪爲恩常誦酌處德音中其心可見四字以謂抱玆瞑目豈復有餘憾而抑臣尤有所隱痛者蓋此罪名初不至於此極秪緣臣昔年哀籲急於暴情獨於此看作第二件事辭未能別白事未及條列竟使自明之言反爲難洗之案破腦刳心安所及哉無告無訴呑聲飮泣惟於白日之朝東向而祝明月之下仰天而號者已閱十數星霜耳向來蹕前哀訴罪合鈇鑕乃反蒙回啓之命辭旨懇惻藹然若春噓而雨潤闔門惝怳庶幾九原可起而有司靳奏便作私室之一故紙臣雖號泣於街路世豈有悲之者哉在昔宋參政龔茂良遇劾貶死朱子哀其子而辨其冤曰近聞聖上特還其職秩向使眞如言者之所謂則豈復有是哉臣每讀斯文未嘗不廢書流涕自悲其不及龔氏之兒無以見憐於仁人君子而我聖上之終始垂憐出於宋宗萬萬則世雖無朱子而兼乎君師卽惟我殿下臣不號呼於殿下更將祈訴於何人臣卽欲瀝血復陳而顧此事簿書煩瑣義分猥越除非囚服之就供有不敢以章奏冒陳臣情到此生不如死噫壼飱小惠也其子效死蛇雀微物也有恩必酬臣雖至劣尙具人形一腔素蓄豈下於挈戈之子而忽焉反顧汗淚交逬旻天覆焉而擧顔無所后土載之而厝身何處其不可自齒於平民也決矣今若徒恃寵靈渾忘罪累晏然仍冒於卿月之班則便一遺親之物也顧安所籍手而事君亦將何面見亡父於地下乎心之所不忍卽身之所不敢出也玆敢冒死哀號於天地父母之前仰惟造化生成曲遂萬物如臣情理庶蒙矜憐伏乞聖明特命遞臣職名仍令刋去朝籍勿復疏擧兼治臣瀆擾之罪以肅法紀則臣謹當生依丘墓永祝洪恩死役泉臺誓圖冥報伏地涕泣不知所裁臣無任云云答曰省疏具悉先卿乙未間居銓事已燭見誑之狀實年前旣備盡昭晣矣西開事當一付之公議揆地之尙不覆處雖未免稽滯卿其抑情行公
정조 17년
癸丑四月十六日辰時上御熙政堂抄啓文臣課講日次儒生殿講入侍時行都承旨趙尙鎭行右承旨沈晉賢右副承旨柳焵同副承旨南公轍假注書李垿金景煥記注官安經心金良倜課講試官原任直提學徐有防檢校直閣徐龍輔殿講試官判府使朴宗岳行副司直李秉鼎徐鼎修金履成大司成徐榮輔副司果李肇源前正言林漢浩以次進伏訖宗岳曰日氣淸和聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣仍命開講守禦使李文源曰卽見廣州府尹徐有臣牒辭則以爲今年異於常年還戶比前倍加以此應分之數雖略略排比無以繼巡見今三農方殷兩麥未熟民勢最爲遑急留庫中大米二千石趁卽加給然後可以助給農糧云目下艱乏果如該府尹所報此時民情有不可不顧而餉穀體重臣不敢擅便令廟堂稟處何如上曰依爲之出擧條尙鎭曰左通禮權儐殿庭出入之際行步稽緩擧措極爲駭然所當重勘而本院請推之外無他可推之罰何以爲之乎上曰先汰後拿可也出擧條尙鎭曰今日殿座時承旨當爲備員而出牌已久未及入來以致試所承旨之無以擧行何以爲之乎上曰許遞與未差之代前望單子入之可也出擧條兵曹判書金文淳推考出榻敎上曰注書皆生疎以抄啓文臣宋知濂權差使之擧行上敎晉賢曰今番開講時大臣旣不能善爲之承旨亦甚生疎實爲慨然以此意傳于命官宗岳仍先退出上曰命官之代以鄭昌順爲之命書傳敎曰承旨南公轍擧措節節矇然以致殿講筵體之屑越爲先施以不敍之典承旨沈晉賢事亦爲駭然爲先從重推考又命書傳敎曰政官牌招開政新除授承旨先入侍後謝恩出榻敎命書傳敎曰時囚旣命捧供在外及未肅拜禁堂許遞判堂詞訟本任亦爲許遞竝令今日政差出待下批牌招開坐又命書傳敎曰抄啓文臣李運恒所爲外面觀之極爲駭然雖未知病勢之如何而向者飭敎之下焉敢在家稱病抄啓付標以校書館施行事分付西學色掌鄭取善讀酒誥訖上曰汝果善讀之能連上乎取善曰讀之矣因讀康誥訖上曰汝又接下乎取善曰第當讀之矣因讀梓材訖上曰能誦三篇何問文義乎因命收栍汝之工夫頗熟汝爲初試幾次乎取善曰三次矣上曰是誰之子秉鼎曰鄭述祖之孫矣上曰旣得純通且有大典通編所據特爲賜第因命注書呼新來出送命諸臣從下退出
정조 17년
行都承旨趙尙鎭坐行左承旨徐龍輔內閣直行右承旨林濟遠坐直左副承旨未差右副承旨柳焵坐同副承旨金履成坐直注書李海淸拿處一員未差假注書金景煥仕直嚴思彦仕事變假注書李弘達仕
정조 17년
藥房提調李𡊠副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
柳焵啓曰來二十一日輪對日次矣敢稟傳曰爲之
정조 17년
趙尙鎭啓曰來二十一日朝參日次矣敢稟傳曰停
정조 17년
趙尙鎭啓曰左副承旨沈晉賢今日不爲仕進卽爲牌招何如傳曰許遞
정조 17년
金履成啓曰合辭方張之時憲府無詣臺之員事甚未安大司憲林蓍喆卽爲牌招何如傳曰允
정조 17년
傳于趙尙鎭曰都承旨入侍
정조 17년
申龜朝改差代以嚴思彦爲假注書
정조 17년
金履成啓曰大司憲林蓍喆牌不進執義掌令二員持平一員未差持平金遇國呈辭監察茶時之意敢啓傳曰知道
정조 17년
以兵曹監軍單子傳于徐龍輔曰出自簪筆焉敢每每不入番乎汰去其代令該曹口傳差出
정조 17년
吏曹口傳政事以金晦彬爲兵曹佐郞
정조 17년
以禁衛哨官尹衡烈望單子傳于徐龍輔曰昨欲同爲下敎而更欲待窠何可一爲一否許根軍門將官先爲滌用今日內作窠擬入
정조 17년
以黃海監司李祖承狀啓道內會付各穀留庫中限三萬石特許加分令廟堂稟旨分付事傳于柳焵曰依狀請施行事回諭
정조 17년
正言沈鳳錫啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿情莫洩請金甲島爲奴罪人克觀古今島爲奴克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疎釋者然國體之隳壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問夬正典刑答曰不允新除授獻納權中憲時在忠淸道牙山地請斯速乘馹上來事下諭答曰依啓
정조 17년
徐龍輔以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 17년
徐龍輔以備邊司言啓曰卽見守禦使李文源所啓則枚擧廣州府尹徐有臣牒報以爲今年異於常年還戶比前倍加應分之數無以繼巡見今三農方殷兩麥未熟民勢遑急餉穀留庫中大米二千石趁卽加分事請令廟堂稟處矣歉年民勢値此麥嶺尤當窘乏農糧之繼巡分還在所不可已者而麥登節近餉留體重有難準數許施留庫中限一千石加分事分付何如傳曰允
정조 17년
徐龍輔以備邊司言啓曰頃因前右參贊李𡊠所啓濟州貢馬上來時兩湖收斂之弊道臣該牧相議釐革後狀聞之意行會矣卽見全羅監司權狀啓則枚擧濟州牧使李喆運牒呈以爲貢馬之數常年則爲二百八十八匹間一年大次則爲五百八十八匹而從前押領等各名色定送者不過十八名以此兼行牽軍其勢末由故不得已加定以送而今以馬五匹牽軍一名從略定額則常年五十八名大次一百十八名以習馬軍中自今年爲始輪回定送則陸地之多數供億殊涉難便常年大次人衆太濫宜有減省而該牧酌定必有爛講第令依此定式而至於龍仁衿川兩邑則例出牽軍逐匹牽去者非但道路之多岐亦爲直納於太僕則今亦不可不依前擧行而有非本道所可講定者令廟堂稟旨分付于該道臣處俾爲定式遵行之地爲辭矣當初重臣筵奏蓋爲兩湖民弊而若如該牧所定以馬五匹出牽軍一名則常年爲五十八名間年爲一百十八名矣絶島許多人名千里駕海之勞已極矜悶而及其登陸之後供億徵索之弊必當十倍於監色領來時欲省一弊反添兩瘼實非朝家付之該道從長釐弊之本意道臣狀本中旣曰人衆太濫宜有減省又曰第令依此定式云者其在對揚之意殊欠誠實又若以此定式則龍仁衿川兩邑牽軍之除減自當如兩湖諸邑其仍其罷不須更論而忽請令廟堂稟旨者事體所在萬萬未安全羅監司權爲先從重推考救弊旣無策則姑令仍舊貫施行恐合事宜狀啓內辭緣置之何如傳曰允
정조 17년
徐龍輔以備邊司言啓曰卽見摠戎使李邦一所啓則其一北漢城堞城廊之役限五年修築者蓋出於物力之難辦而旣始之役若有物力何待五年隨物力隨築則容入之數比諸更始不啻懸殊在前南北漢城役時多有空石帖請得之例限四百張成給三營及本廳限物力修築事也其一北漢城底居民當此麥嶺農糧無路成群來訴而餉還盡分末由分給見今留庫卽三四年已陳之米抽栍改量則一石或爲十一二斗或爲八九斗若過今年潦夏則將至不堪之境而民情咸願及今受去待秋還納其中尤甚陳縮者限六百石分給事也空名帖成給事今番三南脤資及畿營請得厥數夥然殆過七千蓋此不得已之事便成若固有之例其在愼惜之義極爲未安摠帥所請決難準施而城堞修補時許給多有已例限二百張成給爲宜留庫餉穀限六百石分給事軍餉分留法意至嚴留庫中分給一款該廳有不敢仰請本司亦不宜曲許而舊貯旣皆腐傷民情且願受食不過五六朔自當準捧依所陳許施而還上各穀用舊蓄新卽不易之規例常時該廳若能檢飭元數不多之穀豈至三四年間腐傷之境旣聞之後不可置而不論前後摠戎使一倂從重推考此後則嚴加察飭俾無如前之弊事分付何如傳曰允
정조 17년
徐龍輔以備邊言啓曰前因傳敎永興山四社穀多之弊嚴立科條劃一定式道內各邑一體釐正後登聞之意行會矣卽見咸鏡監司金憙狀啓則枚擧永興府使朴基豐安邊府使金勉柱咸興判官洪彝浩牒呈以爲永興山四社還穀合爲二萬四千八百石零而其中耳麥最多山民難支盡分條中限一萬石從民願折米換作各樣公下穀輒取沿倉之弊此邑最甚於一道此後公下穀毋論營邑參互山沿通瀜取用事嚴立科條安邊還穀今春分還務從均排而坪社耳麥本非宜土民不支堪會內外耳麥元數八千石中限二千石準折換作咸興穀小民多而其中坪倉耳麥數甚夥然分給條中會付耳麥限八千石折米換作待秋成代捧事竝令廟堂稟旨分付北靑等兩邑今春分給時裒多益寡務從均分德源等十四邑毋論山沿民多穀小元無虛峙之可以釐正爲辭矣還上各穀之峽多沿少諸道列邑無處不然而至於北道則各邑山社倉穀太半是耳牟年年峙積終歸腐土且非宜土之穀辦納之際民不聊生職由於此其中永興前後絲綸至誠懇惻流民還接聖念憧憧則及今矯革在所不已永興山四社及安邊咸興坪社還穀中耳牟換作折米待秋成代捧事依狀請施行之意分付何如傳曰允
정조 17년
金履成以義禁府言啓曰時囚罪人方處坤尹昌胤兪鉉商等原情公事判付內大抵所謂査出之弊瘼非瑣屑則皮膜而旣聞之不可不先從現發者懲礪有此拿覈之命矣今觀諸供方處坤段兩件事非首犯也又是遞職以後事渠有何罪特爲放送誤捧現告之承宣及該庫堂郞令廟堂指一査處尹昌胤段在職初無差祭濫犯非所可論而身爲首郞不能檢飭容或爲罪以公罪勘放後草記兪鉉商段渠亦襲謬非首犯一體草記勘放以公罪照律事命下矣方處坤放送而尹昌胤段以不應爲事理重公律杖八十收贖兪鉉商段以制書有違律杖一百收贖放送何如傳曰允如有功議各減一等可也
정조 17년
金履成以義禁府言啓曰尹昌胤段以不應爲事理重律杖八十收贖兪鉉商段制書有違公律杖一百收贖放送照律草記批旨內加有功議各減一等事命下矣尹昌胤四代祖衡覺靖社功臣云功減一等杖七十收贖兪鉉商六代祖瀣靖難功臣云功減一等杖九十收贖之意敢啓傳曰知道
정조 17년
癸丑四月十七日辰時上御誠正閣同副承旨入侍時同副承旨金履成假注書金景煥記注官安經心金良倜以次進伏訖上曰向來承旨之不爲仕進何也履成曰以臣蹤跡齟齬而然也上曰何齟齬之有哉履成曰荐歉之餘嶺南兩麥亦未大登云而湖中則稍勝云是則幸矣而癘疫一向熾盛宵旰之憂當復如何哉上曰以此寢食不安矣履成曰臣厚被國恩旣不能竭蹶趨承而所耿耿於心者有懷必陳而已今日幸得方寸之地其所耳聞而心會者何敢不達乎以官方事言之使之久任何莫不宜而刑曹漢城府係是詞訟也以可堪之人使之久任似好矣上曰果好矣上曰承旨曾經李文源官下文源治績果何如履成曰眞所謂斷斷無他技亦是福厚之人其所施爲別無異於人者而人必譽其政矣上曰朝廷有此等人實甚貴矣履成曰臣於北關軍制竊有區區愚見敢此仰達矣北地山多野少民不聚居一境數百里之內各哨軍兵散在各處所謂頭目不過一隊長而已發令於一隊長調發各處散在之卒則聚會官門動費四五日脫有緩急將何所恃乎臣之愚意勿論某邑東面則屬之左哨西面則屬之右哨南屬於前哨北屬於後哨至若中哨以邑內付近恒定而各置頭目於五面則最爲朝令夕發之要道故以此意問議於帥臣則帥臣亦以爲好而但本府都案不可與兵曹異同欲竝與兵曹軍籍而改之則上達然後可以行之今臣適登筵旣有言端玆敢仰奏矣上曰分付道帥臣從長爲之形止狀聞可也出擧條履成曰近來北俗專尙儒名恥於操弓若非別般激勸之道恐無成就武技之望而惟邊射一事可以不期勸而自勸矣道臣巡路或有一二處試射而激勸不廣實效難期若使明吉爲一耦會鍾爲一耦合茂富而與鏡城爲一耦竝穩興而與慶源爲一耦使帥臣主管其事春秋置元定日以防其越境代射之弊考其試畫賞有定數賞格則責之於見屈之邑倅使之不懈於勸武之政則不出數年必有成效以此申飭帥臣似好矣上曰所奏好矣分付帥臣便否狀聞可也出擧條履成曰茂山有一千四十二石名存實無之穀畢竟將不免民斂之弊當初雇馬庫設施之日收斂民間以穀貰馬又報營門請得大同穀添補合爲五百石以爲一年支用之道而每當磨勘之時營門必裁減於用下之數爻故逐年虛錄今至千餘石之多若此不已則用下者減之又減會付者增之又增將不至爲幾千石之徒擁虛簿雖與京司句管之穀有異而儻或隣境被災以此穀移劃則其勢必至於民斂充數之境一邑之民以是爲憂呼訴盈庭臣意自今以後勿論應入加下之相當與否以每年五百石元數一任本府不問出入以爲循例用下之地則可爲釐弊之要道而從前虛錄一千四十石零之數盡爲蕩減俾無來頭民斂之弊似宜矣上曰依爲之出擧條命書傳敎曰承旨前望單子入之待下批牌招察任命退承史以次退出
정조 17년
癸丑四月十七日午時上御重熙堂左承旨入侍時行左承旨徐龍輔假注書金景煥記注官安經心金良倜大司成徐榮輔以次進伏訖上命書傳敎曰今四月朔日次儒生殿講純通幼學鄭取善特爲直赴殿試通幼學金孝秀宋冕載尹顯大各給一分略粗別無優劣各賜紙一卷上齋生應製居首三下進士李英秀紙二卷之次次上進士尹永吉紙一卷賜給上曰榜目入送成均館入格儒生亦爲待令賤臣承命出傳上曰一提學入侍賤臣承命出偕入進伏壯勇營提調鄭民始曰外帑庫米條今年適因各樣事役需用已盡前頭用下之資不可不拮据以本府儲置米中限一百石移劃取用何如上曰依爲之出擧條命退承旨以次退出
정조 17년
行都承旨趙尙鎭坐行左承旨徐龍輔內閣直行右承旨林濟遠坐直左副承旨未差右副承旨柳焵坐同副承旨金履成坐直注書李海淸呈辭一員未差假注書鄭文始仕直嚴思彦仕事變假注書李弘達仕
정조 17년
金履成啓曰大司憲林蓍喆牌不進執義宋煥箕在外掌令黃樟姜文會持平朴宗正牌招啓辭未下持平金遇國呈辭監察茶時之意敢啓傳曰知道
정조 17년
傳于林濟遠曰明日當由逌瞻門展拜該房知悉
정조 17년
傳于趙尙鎭曰右副承旨同副承旨入侍
정조 17년
徐龍輔啓曰前假注書鄭文始仍察廳任何如傳曰允
정조 17년
趙尙鎭啓曰吏曹郞廳來言臺諫有闕政事取稟傳曰當日爲之
정조 17년
徐龍輔以守禦廳言啓曰諸將官全布人別單傳曰進當定式先施賞加
정조 17년
趙尙鎭以吏曹言啓曰泰陵參奉李根呈狀內矣身素患痰癖之症當此換節之交挾月彌留差完無期萬無供仕之望云身病旣如此則不可强令察任今姑改差何如傳曰其在念舊之意豈可無故作散京職相換可也
정조 17년
有政吏批判書徐有防參判李在學參議李冕膺右副承旨柳焵進以沈晉賢爲大司諫宋煥箕爲執義宋翼孝爲司諫黃樟姜文會爲掌令朴宗正爲持平李奭濟爲正言洪明浩爲刑曹參判閔百奮爲左尹洪秉益爲軍資正盧橙爲禮曹佐郞洪時溥爲典籍李德升爲兵曹佐郞泰陵參奉李根假監役愼師浚相換
정조 17년
兵批判書金文淳病參判申光履病參議尹弘烈入直進參知李師濂病同副承旨金履成進副司直沈晉賢副護軍徐命全竝單付
정조 17년
金履成啓曰合辭方張之時兩司無詣臺之員事甚未安未肅拜諸臺竝卽牌招何如傳曰允
정조 17년
趙尙鎭以吏曹言啓曰侍從臣父年七十人每於歲首抄啓加資而新有應推恩人雖非歲首亦爲抄啓加資事載在法典矣侍從臣父年七十人別單書入之意敢啓傳曰知道
정조 17년
趙尙鎭以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門壇垣階砌俱爲無頉而此後看護等節着實擧行事申飭之意敢啓傳曰知道
정조 17년
徐龍輔以備邊司言啓曰禁府時囚罪人供辭判付內今觀諸供方處坤兩件事非首犯也又是遞職以後事渠有何罪特爲放送誤捧現告之承宣及該庫堂郞令廟堂指一査處事命下矣長興庫首犯郞官誤爲現告委折査問於該庫則方處坤除職卽庚子正月而三年居職衣籠馬革罷乃是本年九月則衣籠馬之變爲役人明在於方處坤在任之時渠供中發明未免爽實更爲拿問勘罪至於四五年間又一名加立出於己酉郞官張鎔在任時云當初該庫之初不査究竝與加立一名之罪圇歸之於方處坤之首犯而書納現告者大是不察事極駭然當該郞廳拿處提調從重推考己酉郞官張鎔拿問處之其時提調令政院捧現告一體推考庚子以後創出首犯與四五年間加立首犯事件各異而不爲區別只以方處坤一人捧現告亦是不審當該承旨從重推考何如傳曰允方處坤何足責張鎔事亦必襲謬都屬屑越與時郞拿處竝置之當該時提調爲先遞差可也
정조 17년
禁府啓目左通禮權儐原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓分揀放送爲良如敎又啓目繕工前監役尹應烈原情云云傳旨內辭緣泛稱遲晩刑推得情何如判付啓公罪勘放後草記爲良如敎
정조 17년
金履成以義禁府言啓曰時囚罪人尹應烈原情公事判付內公罪勘放後草記事命下矣尹應烈傳旨內凡係各司侵困貢人之弊曾已禁革而其時處分何等截嚴則宜不敢復蹈前習更爲貽弊而馬匹變爲役人名數間又加定其他使喚卜直等軍惟意責出雇立之弊與前無異不遵飭令換名責立者萬萬痛駭罪取考律文則大典通編雜令條有曰有貢物各司官員責立馬匹諸具於貢人者以制書有違律論杖一百矣尹應烈杖一百以公罪收贖放送何如傳曰允如有功議各減一等
정조 17년
金履成以義禁府言啓曰未照律諸囚今日內草記擧行事命下矣時囚罪人金擎廈本府議啓內記簿公貨恣意貸用經年不報以致虛留究厥罪狀萬萬痛駭以此照律罪取考律文則大明律在官求索借貸財物條有曰凡濫臨官吏借貸所部內財物者準枉法贓四十五貫杖一百流二千里大典通編推齗條有曰犯私罪杖一百以上之罪決杖告身盡行追奪雜令條有曰王府決杖者以金贖矣金擎廈杖一百收贖告身盡行追奪平安道定州牧流二千里定配而以議啓內辭意具罪目依例發遣府羅將押送配所何如傳曰允如有功議各減一等可也
정조 17년
金履成以義禁府言啓曰時囚罪人李海淸依下敎附過放送意敢啓傳曰知道
정조 17년
癸丑四月十八日辰時上御誠正閣右副承旨同副承旨入侍時右副承旨柳焵同副承旨金履成假注書嚴思彦記注官安經心金良倜以次進伏訖上曰右承旨入侍賤臣承命出與行右承旨林濟遠偕入進伏命書傳敎曰詞訟卽劇任刑曹堂上中年七十人許遞今日政差出又命書傳敎曰時囚罪人李海淸附過放送未照律諸囚皆於今日內草記擧行事分付仍命退承史以次退出
정조 17년
行都承旨趙尙鎭坐行左承旨徐龍輔坐行右承旨林濟遠坐直左副承旨柳焵坐直右副承旨金履成坐同副承旨未差注書李海淸呈辭在外一員未差假注書鄭文始仕嚴思彦仕直事變假注書李弘達仕
정조 17년
大駕詣景慕宮入齋室後內閣政院玉堂藥房口傳問安答曰知道
정조 17년
金履成啓曰合辭連日闕啓事甚未安今日政新除授兩司諸臺竝待下批牌招何如傳曰允
정조 17년
徐龍輔啓曰禁衛營將官來言今日本營軍兵日次私習云矣敢啓傳曰知道
정조 17년
徐龍輔啓曰御營廳將官來言今日本廳軍兵日次私習云矣敢啓傳曰知道
정조 17년
金履成啓曰卽見義禁府罪人金擎廈擬律草記引大典通編功臣子與孫杖流以下許贖之文直請收贖矣取考大典通編則功臣子孫贓盜外方許收贖今此擎廈所坐無異犯贓則議讞之地直請許贖大是未安原草記纔已還給使之更爲擬律而當該堂上從重推考何如傳曰允
정조 17년
趙尙鎭啓曰明日展拜時承旨當爲備員而未差之代前望單子入之姑未批下何以爲之敢稟傳曰點下待下批牌招
정조 17년
承旨前望單子入之李身晦落點
정조 17년
趙尙鎭啓曰新除授同副承旨李身晦時在全羅道全州地斯速乘馹上來事下諭何如傳曰允
정조 17년
以司諫宋翼孝正言李奭濟掌令黃樟姜文會持平朴宗正牌不進罷職傳旨傳于金履成曰只推
정조 17년
以獻納權中憲牌不進罷職傳旨傳于金履成曰只推
정조 17년
金履成啓曰大司憲林蓍喆未肅拜執義宋煥箕在外掌令黃樟姜文會持平朴宗正牌不進持平金遇國呈辭監察茶時之意敢啓傳曰知道
정조 17년
以壯勇營射會全布人別單傳于柳焵曰追當定式依守禦廳將官例先施賞加
정조 17년
徐龍輔以兵曹言啓曰兼司僕將元宅鎭身病猝重時月之內無望供職呈狀乞遞宿衛領軍之將不可暫曠改差何如傳曰允
정조 17년
兵曹口傳政事以鄭駿采爲兼司僕將
정조 17년
徐龍輔以司僕寺一二提調意啓曰興陽前監牧官鄭宗柱本寺稅穀裝發之後稱以救急飢民追到中路米一百五十一石零擅取運去稅穀事體不輕而重幺麽一牧官之恣意取用揆以法意萬萬駭然至於賑資旣有巡營及本寺之所區劃則不患無賙賑之穀而不報本寺旣裝旋取恣意犯用者事未前聞大關後弊不可不嚴處以懲來後興陽前監牧官鄭宗柱令該府拿問嚴勘何如傳曰古有矯制發倉者上司之體貌雖嚴比於皇帝詔書其輕重果何如況幾萬結場稅之屬於烏有先生者不問誰何何必區區於如干包穀饑民口吻中物乎勿拿原穀蕩滌可也
정조 17년
金履成以備邊司言啓曰卽見江華留守鄭好仁狀啓則以爲本府昨年穡事僅僅免歉如干秋穀已盡納糴見今民窮轉甚口食農糧專靠於還穀而排巡不足民情渴急本府留庫中米限一千五百石各鎭堡限三百石特爲加分事請令廟堂稟旨分付矣江都穀物法不得越津故雖在歉歲民食稍裕況昨年穡事優爲免歉目今麥農已屆登場則近二千包軍餉之狀請加分極爲未安而島民事勢亦不可不念留庫中限八百石特許加分毋論本府與各鎭堡就此數量宜排比繼巡分給事分付若如狀辭民情轉益渴急則當初較戶排巡必有料量而今始仰請未免稽忽江華留守鄭好仁推考何如傳曰允
정조 17년
徐龍輔以訓鍊都監言啓曰今四月十九日景慕宮展拜時因兵曹節目金虎門軍三十名除出把摠李厚在哨官兪鉉商率領挾輦侍衛金虎門軍五十名哨官柳煥輔率領出付排立當次營門還宮後還入直所而竝待標信擧行之意敢啓傳曰知道
정조 17년
徐龍輔以御營廳言啓曰今四月十九日景慕宮展拜時依兵曹節目金虎門集春營入直軍各五十名除出大將臣趙心泰率領弘化門外分左右排立東營入直軍三十名除出該入直把摠申協率領宮大門外把守而竝待標信出用解嚴後各還本處入直之意敢啓傳曰知道
정조 17년
癸丑四月十九日卯時上詣景慕宮展拜入侍時行都承旨趙尙鎭行左承旨徐龍輔行右承旨林濟遠右副承旨柳焵同副承旨金履成假注書鄭文始嚴思彦記注官安經心金良倜一提學鄭民始檢校直提學徐有防檢校直閣徐榮輔以次隨駕上具翼善冠衮龍袍乘輿出交泰門明政門弘化門入逌瞻門御齋室少頃就板位行再拜禮仍詣宮內奉審訖還御齋室敎尙鎭曰本宮提調及一提學入侍本宮提調金文淳一提學鄭民始進伏訖上曰齋室房舍修改將何以爲之乎民始曰今方始役矣上曰戶曹郞廳入侍文始承命出與戶曹郞廳鄭東敎偕入進伏上曰房舍修改時與提調及一提學相議爲之可也民始曰牧馬之方先擇牝馬然後可得良種故詩亦稱騋牝三千可驗牧政之必取於牝馬之良也國初亦嘗廣取牝㺚馬分送濟州及各牧場以爲取種之資近來此法久廢牧場之無良種亦未必不由於此如欲修擧馬政則宜先廣取牝馬而北關各樣禁條中有牝㺚馬勿許出送之規故開市時初不多貿彼人亦知此而不爲持來間或出來而亦甚稀貴雖欲貿得取種馬亦無其路此後則北關牝馬禁條特爲除去使馬商輩無所拘礙優數貿來則其於牧政似當爲一助故敢此仰達矣上曰依爲之出擧條命退乘輿出逌瞻門入弘化門由銅龍門入協陽門還內諸臣以次退出
정조 17년
行都承旨趙尙鎭坐行左承旨林濟遠坐右承旨柳焵坐直左副承旨金履成坐直右副承旨李益運牌不進同副承旨李鼎德在外注書李海淸呈辭一員未差假注書鄭文始仕嚴思彦仕直事變假注書李弘達仕
정조 17년
林濟遠以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
金履成啓曰合辭方張之時兩司無詣臺之員事甚未安除在外外未肅拜諸臺竝卽牌招何如傳曰在外及未肅拜人員許遞
정조 17년
林濟遠啓曰備邊司郞廳來言今日賓廳日次而大臣身病不得來會云矣敢啓傳曰知道大臣病勢之尙未差可極爲悶慮遣御醫看病造朝日字亦爲詳問以來事分付
정조 17년
金履成啓曰大司憲執義掌令二員持平一員未差持平金遇國呈辭監察茶時之意敢啓傳曰知道
정조 17년
林濟遠啓曰備局稟事堂上鄭昌順鄭民始李文源沈頤之閔鍾顯來待矣傳曰入侍
정조 17년
林濟遠啓曰御營大將趙心泰明日本營習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 17년
有政吏批判書徐有防參判李在學參議李冕膺行都承旨趙尙鎭進以曺允大爲大司憲李書九爲大司諫李羽晉爲執義申大尹爲司諫徐有鍊李日運爲掌令金養根爲持平金寅燮爲獻納呂駿永爲正言閔鍾顯爲長興提調崔逵翰爲社稷令李心傳爲典籍幼學鄭仁謙今超通政侍從臣鄭繼忠父加資事承傳
정조 17년
兵批判書金文淳參判申光履參議尹弘烈參知李師濂入直進行左承旨林濟遠進副護軍梁埉宋煥箕宋翼孝黃樟姜文會副司直金翊休林蓍喆沈晉賢權中憲朴宗正副司果李奭濟李亨宇東方淑方易竝單付
정조 17년
傳于柳焵曰左承旨見有實病與在外承旨許遞前望單子入之待下批牌招察任
정조 17년
承旨前望單子入之李益運李鼎德落點
정조 17년
兵曹口傳政事副司直單徐龍輔
정조 17년
趙尙鎭啓曰新除授承旨李益運方在罷散中何以爲之敢稟傳曰敍用
정조 17년
柳焵啓曰新除授同副承旨李鼎德時在慶尙道慶州地斯速乘馹上來事下諭何如傳曰允
정조 17년
以右副承旨李益運牌不進罷職傳旨傳于金履成曰只推
정조 17년
以司諫申大尹正言呂駿永掌令徐有鍊牌不進罷職傳旨傳于柳焵曰只推
정조 17년
徐龍輔以訓鍊都監言啓曰本局千摠洪仁默身病甚重勢難察任改差何如傳曰允
정조 17년
金履成以義禁府言啓曰時囚罪人朴右源以草記照律事命下矣朴右源本府議啓內侵督邸人勒捧錢兩前後飭禁何等申嚴而不但身自冒犯所帶下隷憑藉橫徵至於百金之多初不察禁尤極痛駭以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣朴右源杖一百收贖告身盡行追奪放送何如傳曰署帖分明則其爲見欺勢所使然至於娚妹間如干借貸不足謂之冒法由前由後公罪當耳依此照律功議區別放送盜賣徵於盜賣自是金石之典嚴飭該曹明日內徵給帖錢於當徵處若或愆限査出階梯嚴刑定配後草記詢瘼之擧俾有實效事亦爲分付該曹可也
정조 17년
金履成以義禁府言啓曰時囚罪人朴右源杖一百收贖告身盡行追奪照律草記批旨內署帖分明則其爲見欺勢所似然至於娚妹間如干借貸不足謂之冒法由前由後公罪當耳依此照律功議區別放送事命下矣朴右源六代祖東亮扈聖功臣錦陽尉五寸親云功議各減一等杖八十以公罪收贖放送之意敢啓傳曰知道
정조 17년
金履成以義禁府言啓曰全擎廈杖一百收贖告身盡行追奪流二千里定配照律草記批旨內如有功議各減一等事命下矣全擎廈父萬相揚武原從功臣云功減一等杖一百收贖告身盡行追奪平安道定州牧徒三年定配之意敢啓傳曰允
정조 17년
戶曹參判李義直疏曰伏以臣罪大釁重廢伏田間于今二十有七年矣迨我聖上御極之初荐蒙除命屢犯逋慢而不加嚴誅俾遂其志臣之頂踵毛髮固莫非洪造而至若壬寅年間臣家所遭尙忍言哉人臣受恩莫如臣兄弟叔姪而擧陷罔測之科被千古所無之惡名闔門魚爛惟騈戮是俟而迺蒙我聖上好生之德與天同流至於臣身曲庇而全覆之者特出尋常前後絲綸委曲懇惻無微不燭雖慈父之保稚子何以加此臣於是百口聚首以手祝天實不知其死所矣年前摠府特除忽下於杜門訟罪之日枯木之花顚根之孽不足以喩此盛德臣伊時他不暇顧冒沒一肅感戴惶蹙四年如一日地部新命又下於千萬意想之外臣驚惶隕越五情失守若夢非眞有淚無從臣雖赴湯蹈火如就樂地恩除之下豈欲爲逡巡哉又況向年恩命若偏臣家靑陽昭布丹書爻周生死肉骨天地罔極一門感泣鏤心銘肺此豈臣未死殘喘所敢望到者哉蒙被恩造至於此極而愈覺臣累釁之至重非獨自來之情勢而已則臣何敢自同無故有除輒膺重自陷於無忌憚之罪哉然而今又竭蹶不俟終日者誠以聖恩曠絶報答無地只欲仰謝再造之大德少伸一分之微忱而已至於官職去就有未暇論也伏乞天地父母俯垂諒察遞臣之職治臣之罪以昭法紀以安私分千萬幸甚仍念臣八耋偏母積年貞疾當此春夏之交一倍凜綴轉側須人一日離捨方寸如沸玆不得不拜章徑歸臣罪至此尤合萬戮臣無任感泣隕越之至云云答曰省疏具悉丁酉以後在卿家卽一滄桑收錄出於恢蕩之意勿辭行公
정조 17년
癸丑四月二十日辰時上御熙政堂備局稟事堂上入侍時行左承旨徐龍輔右副承旨金履成假注書鄭文始記注官安經心金良倜左參贊鄭昌順右參贊鄭民始行司直李文源戶曹判書沈頤之禮曹判書閔鍾顯以次進伏訖上曰卽見畿伯漕船致敗狀辭極爲駭然如是則當再徵三徵於民間乎戶判出去詳看草記可也文源曰日前與司僕提調偕往看審馬場形便提調所見可謂大同小異矣昌順曰守使可牧萬匹云而以臣所見多不過數千匹當初設始實是裕昆之謨而目今民戶及田畓居其半此亦不可空然屬公以此以彼猝難變通矣上曰予之御極以後一段苦心在此而未免因循至此守使自出擔當可謂有時矣昌順曰牧子養馬之道皆有物力可以行之近來司僕凋弊此等物力無處着手然守使旣已擔當爲之則不可不兼帶提擧矣如臣愚昧實無好道理至於下屬使役之道若不兼本寺則事多難便矣上曰此不必急急如是之事提調遞易非難之事先爲差出兼內乘使之看檢好矣昌順曰然則姑令各牧場擇送牝馬無論多少先令試初次次變通似好矣上曰依此爲之昌順曰嶺營南倉錢木今旣枵然而今年賑政道臣又以十萬公貨散貸各邑云而道臣今已箇滿畢賑後亦遞歸各邑守令其所貸去名以補賑則如期還報亦未可知若今一年二年遞易數等仍成流來之逋則便歸消瀜之科雄藩儲積漸至蕩然誠爲可悶分付道臣公貨散貸各邑修成冊報備局待秋成過期不報者見拘解由各別論勘則似有益於收殺公貨之道臣方待罪於本道句管適因言端敢此仰達矣上曰依爲之出擧條頤之曰漕轉事目本自嚴重而至於今年一包得失有關國計則列邑護送尤當盡力而今番法聖二隻船到通津掛於草嶼臭載云風恬浪靜致此臭載專由於列邑初不指路任其過去之致夜則擧火晝則立標自是節目而監色之廢却不用從可推知水護之法若是解弛則前頭之憂有不可勝言目今漕稅船陸續上來不可不別加嚴飭此後則不善指路不爲立標之列邑監色不可刑懲而止遠地定配斷不饒貸之意嚴飭於沿邊諸道各邑鎭何如上曰依爲之出擧條鍾顯曰敬陵昌陵碑陰記添刻當以後面空處爲定而前頭或有修改時則一體告由後始役恐合事宜故敢此仰達矣上曰依爲之出擧條命書傳敎曰政官牌招開政仍命退諸臣以次退出
정조 17년
癸丑四月二十日巳時上御重熙堂左承旨入侍時行左承旨徐龍輔假注書鄭文始記注官安經心金良倜吏曹判書徐有防以次進伏訖有防曰臣性旣疎迂事解經歷凡係矯救之方實所昧昧而向因畿藩之久叨屢當敗船之究覈猥陳一得之見矣初欲除弊者今反生弊若論其罪臣實爲首故玆敢冒陳顚末誠不勝萬萬惶恐而當初臣意則除非大洋致敗用意故犯者外若是一時沈水不至全船可棄者一從守令監色船格輩所願許令改色或不無其例若因以定式施行似可爲民國兩便之道以此關由廟堂知委沿邑其後果有若干般自下改色之擧矣卽伏聞近來各道無論公私船雖全船之大洋致敗者一竝勒歸之沈水初不狀聞而名曰改色拯劣米則依例分徵其所擾民不一而足云莫非臣初未審愼經先試可終致轉輾詿誤貽弊如許若不趁卽釐正則日後爲害尤不可勝言令廟堂枚擧臣所奏措辭嚴飭何如上曰作法於諒其弊也貪忠質文猶有損益則焉以名之曰法而鎭長無弊者有之乎苟或一分爲益莫如隨時更張至於此事自初靳許者以其目下之益小日後之弊大救弊反歸無益其勢明若觀火分明臭載混稱沈水名雖改色實則再徵守令利其保職船格幸其免罪惟受苦而喫困者卽小民也伊時擧條初不啓下則諸道之如是擧行因何委折云乎今卿引罪之語不飾昨非可謂得體以此出擧條申飭諸道一依法典施行可也出擧條仍命龍輔讀公事書判付訖仍命退諸臣以次退出
정조 17년
都承旨未差行左承旨李普溫坐直右承旨李義鳳未肅拜左副承旨未差右副承旨李壽咸坐直同副承旨未差注書李海淸呈辭一員未差假注書鄭文始仕直鄭馦仕事變假注書未差
정조 17년
李壽咸啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 17년
李壽咸啓曰來二十五日朝參日次矣敢稟傳曰停
정조 17년
李壽咸啓曰輪臺官來待矣敢稟傳曰入侍
정조 17년
李壽咸啓曰右副承旨李益運今日不爲仕進卽爲牌招何如傳曰允
정조 17년
傳于李壽咸曰都承旨左承旨入侍
정조 17년
傳于李壽咸曰不爲仕進承旨與未肅拜在外承旨許遞前望單子入之待下批牌招察任
정조 17년
承旨前望單子入之尹㬦李敬五徐有秉落點
정조 17년
以右承旨尹㬦同副承旨徐有秉牌不進罷職傳旨傳于李壽咸曰聞有實故許遞前望單子入之待下批牌招察任
정조 17년
以兵曹武臣賓廳講書人員望單子傳于李壽咸曰講書不緊竝令以柳葉箭三巡代試於北營後修啓試記
정조 17년
傳于李壽咸曰都承旨見有實病與賓廳講進去承旨許遞前望單子入之待下批牌招察任
정조 17년
承旨前望單子入之沈煥之李東馨林道浩李壽咸落點
정조 17년
傳于李壽咸曰左副承旨入侍
정조 17년
傳于李壽咸曰兵曹堂上前望單子入之
정조 17년
兵曹參議前望單子入之林道浩落點
정조 17년
承旨前望單子入之洪明浩尹弘烈李謙彬落點
정조 17년
以都承旨洪明浩左副承旨尹弘烈肅拜單子傳于李壽咸曰何去今始入來遞差
정조 17년
傳于李壽咸曰宜令一伸廉隅左承旨李謙彬右承旨李東馨許遞
정조 17년
傳于李壽咸曰承旨前望單子入之待下批牌招入直
정조 17년
承旨前望單子入之李普溫李義鳳洪仁浩落點金啓洛添書落點
정조 17년
李壽咸啓曰新除授同副承旨金啓洛時在平安道楚山府任所斯速乘馹上來事下諭何如傳曰允
정조 17년
以右承旨李義鳳牌不進罷職傳旨傳于李壽咸曰只推更爲牌招
정조 17년
李壽咸啓曰事變假注書李弘達身病猝重勢難察任今姑改差何如傳曰允
정조 17년
事變假注書李弘達改差代以李寅采爲事變假注書
정조 17년
假注書鄭文始改差代以朴蓍壽爲假注書
정조 17년
假注書嚴思彦改差代以金若鍊爲假注書
정조 17년
事變假注書李寅采陞六代以尹永儀爲事變假注書
정조 17년
李壽咸啓曰假注書鄭文始今姑仍察何如傳曰允
정조 17년
假注書未差代以鄭馦爲假注書
정조 17년
事變假注書尹永儀在外代以申星模爲假注書
정조 17년
傳于李壽咸曰玉堂番次苟簡單番入直太久在外及未肅拜人許遞前望單子入之待下批牌招推移入直近始知之兪漢寓以新錄尙不擬望云副修撰見窠除授一體牌招
정조 17년
玉堂前望單子入之應敎鄭東觀副應敎李宗燮校理金熙稷趙弘鎭副校理李晴閔養顯修撰金觀柱副修撰沈樂洙落點
정조 17년
傳于李壽咸曰何時出牌尙無去來副修撰兪漢寓禁推
정조 17년
以兪漢寓囚單子傳于李壽咸曰分揀放送牌招入直
정조 17년
李壽咸啓曰新除授校理金熙稷時在慶尙道安東地副校理李晴副修撰沈樂洙時在京畿坡州地校理閔養顯修撰金觀柱時在驪州地經筵入番事緊斯速乘馹上來事下諭何如傳曰允違牌玉堂許遞政官待開門牌招開政差出
정조 17년
傳于李壽咸曰新除授玉堂中應敎鄭東觀調馬進去摠戎廳云許遞仍任前職前望單子入之待下批一體牌招
정조 17년
玉堂前望單子入之應敎趙弘鎭校理宋祥濂落點
정조 17년
李壽咸啓曰應敎趙弘鎭肅謝之後不爲入直直爲出去依定式禁推傳旨捧入之意敢啓傳曰焉敢若此牌招入直
정조 17년
李壽咸以戶曹言啓曰卽伏見京畿監司朴祐源狀本則法聖漕船二隻到交河通津境致敗而枚擧領運差使員兩處地方官所報以爲鳳字船一隻所載米太一千五石內乾米缷下爲十四石先拯米爲六百七石太爲十四石本字船一隻所載米太一千六十六石內乾米缷下爲一百三十一石太爲九十二石先拯米爲七百二十二石太爲三十四石而未拯穀物期於準拯領運差使員法聖僉使趙宅鎭本道領護差使員草芝僉使李應燁護送地方官通津府使李觀賢交河郡守李齊淵罪狀竝令該曹稟處所拯米太依法典分給民間監色沙格水護任掌等待畢拯嚴覈得情使之具格報來上納米太依丙午筵稟定式一如昨年嶺南漕船致敗改色例從自願改色備納之意嚴飭題送云矣漕轉事體至爲嚴重駕海行船亦爲難愼慣覘風勢之逆順詳察海路之險夷作綜擧帆之故臭載之患從前罕有而況於近日風和海晏而忽於畿京百里之內有此致敗之擧如非船漢之故敗必是領運之慢忽以此以彼罪在差員法聖僉使趙宅鎭先罷後拿水護事目何等申嚴而近來沿邑慢不察飭本波穩流掛船隱嶼者萬萬可駭地方官通津府使李觀賢依定式令該府拿問嚴處地方官交河郡守李齊淵拿致營門從重決杖護送差使員草芝僉使李應燁拿致營門從重決棍各邑鎭護送監色各別嚴刑懲礪所拯米太之隨拯隨量分給民間果是法典所在而至於缷下乾米太自當如例上納則不爲擧論又以上納米太從願改色題送云者事涉矛盾當該道臣從重推考使之消詳指一狀聞其外船格之故敗情節穀物之衙門區別待其具格登聞更爲稟處何如傳曰允拯米之分給臭載地方民人更請上納邑改色懲出者寧有如許法文乎此路一開民將受其再懲三懲之弊畿伯狀辭萬萬駭然所當亟施罷拿之典以杜後弊而數遞宜念姑且參酌該道臣朴祐源爲先緘辭從重推考憲府臺臣牌招卽爲發緘取招以聞以示重民事之意元狀啓捧納承旨亦爲推考
정조 17년
李普溫啓曰京畿監司朴祐源緘辭推考傳旨今方承授而掌令徐有鍊持平金遇國牌不進罷職傳旨纔已捧入大司憲曺允大執義李羽晉掌令李日運持平金養根俱在外不得擧行何以爲之敢稟傳曰違牌諸臺與在外人許遞前望單子入之待下批牌招開坐
정조 17년
兩司前望單子入之執義沈埉掌令吳翼煥持平尹在醇兪岳柱獻納柳協基正言金箕象落點司諫高廷憲前望添書落點
정조 17년
李壽咸啓曰大司憲掌令一員未差執義沈埉掌令吳翼煥持平兪岳柱俱在外持平尹在醇牌不進監察茶時之意敢啓傳曰知道
정조 17년
李壽咸啓曰京畿監司朴祐源緘辭推考傳旨今方承授而持平尹在醇牌不進罷職傳旨纔已捧入大司憲掌令一員未差執義沈埉掌令吳翼煥持平兪岳柱俱在外不得擧行何以爲之敢稟傳曰違牌持平許遞與掌令未差之代前望單子入之待下批牌招擧行在外憲臺乘馹上來事下諭
정조 17년
臺鍊前望單子入之掌令吳翰源持平洪時溥落點
정조 17년
以司憲府照目京畿監司朴祐源照律事傳于李壽咸曰畿伯對供萬萬駭然可謂罪上添罪歸咎於重臣而段落楚越取譬於前伯者瞽睡僧梳堂堂霜臺衙門豈可無一言捧入乎當該詣臺臺臣從重推考今夜內更爲捧供照律事分付
정조 17년
傳于李壽咸曰當該兵曹堂上遞差
정조 17년
傳于李壽咸曰兵曹堂上前望入之
정조 17년
兵曹參議前望單子入之沈基泰落點
정조 17년
傳于李壽咸曰驪州牧使楚山府使之代日前筵中已有提敎令該曹以久屈人中口傳差出待下批當日辭朝
정조 17년
吏曹口傳政事以吳載紹爲驪州牧使趙興鎭爲楚山府使
정조 17년
傳于李壽咸曰守令差出傳敎中通津府使之代欲爲下敎而未果一體口傳差代事分付
정조 17년
吏曹口傳政事以金履容爲通津府使
정조 17년
傳于李壽咸曰谷城縣監令該曹口傳差出
정조 17년
吏曹口傳政事谷城縣監李春輔添書落點
정조 17년
傳于李壽咸曰谷城縣監當日辭朝
정조 17년
傳于李壽咸曰左承旨左副承旨入侍
정조 17년
傳于李普溫曰下直守令入侍
정조 17년
傳于李普溫曰詣臺臺臣入侍
정조 17년
傳于李壽咸曰右議政箚子入之
정조 17년
以刑曹徒囚徒傳于李普溫曰前此申飭何如而尙不完決者有之該堂皆新除姑不處分後勿如是事嚴飭
정조 17년
以右邊捕盜廳西部失火民家禁盜單子傳于李壽咸曰殘獨戶恤典考例題給事分付該廳
정조 17년
傳于李壽咸曰左副承旨與在外承旨許遞前望單子入之待下批牌招推移入直
정조 17년
李壽咸啓曰臣與左副承旨洪仁浩泮直矣纔已許遞伴直無人左承旨李普溫所當牌招而拘於廳規不得請牌何以爲之敢稟傳曰牌招
정조 17년
兵曹口傳政事副司直兪漢寓單付
정조 17년
李壽咸以壯勇營言啓曰本營將校射會時連六巡全布人依定式別單書入之意敢啓傳曰加資屬耳今番代給熟馬帖可也
정조 17년
李壽咸以訓鍊都監言啓曰依傳敎臣有大開坐北營今日試射時無分人等柳葉箭五巡更試別單書入之意敢啓傳曰居首柳晦源給弓一張無分申大偁卿於射會日更試十巡草記可也
정조 17년
李壽咸以訓鍊都監言啓曰依草記批旨今日更試時居首軍器寺正柳晦源弓子一張賞給之意敢啓傳曰知道
정조 17년
李壽咸以賑恤廳言啓曰南部朴井契任掌崔漢成今月二十一日本洞路傍得二歲遺棄女兒石橋上契居金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
李壽咸以賑恤廳言啓曰捕盜廳民家失火別單判付內殘獨戶恤典考例題給事分付該廳事命下矣依該部所報西部土亭里契失火殘獨五戶黑石里契失火殘獨三戶各米三斗錢五錢空石十立依例分給之意敢啓傳曰知道
정조 17년
李壽咸以義禁府言啓曰通津府使李觀賢拿問嚴處事傳旨啓下矣李觀賢時在任所云發遣府書吏拿來何如傳曰允
정조 17년
癸丑四月二十一日辰時上御熙政堂輪對官入侍時右承旨柳焵假注書鄭文始記注官安經心金良倜承文校檢金載聲司宰僉正金履裕義禁府都事金守曾司饔僉正鄭致綏繕工副正曺允精副奉事李承默假監役黃道源李田秀以次進伏載聲履裕等職姓名訖上曰有所懷乎載聲等曰無所懷可達者矣守曾職姓名訖上曰汝則勿爲入番專爲習射可也致綏職姓名訖上曰大臣病患近來則如何致綏曰姑安矣允精職姓名訖上曰守令待窠差送事分付吏曹承默職姓名訖上曰有所懷乎承默曰無所懷可達者矣道源職姓名訖上曰文淸公事蹟有之乎道源曰無之矣上曰文集有謄置者乎道源曰此亦無矣田秀職姓名訖上曰只知其名不識其面今日始見之矣仍命退諸臣以次退出
정조 17년
癸丑四月二十一日巳時上御重熙堂左副承旨入侍時左副承旨李敬五假注書鄭文始記注官安經心金良倜以次進伏訖上命書傳敎曰今因注書望思之登科十年人出六自是法典今日注書點下者皆過年限一竝令該曹付司果區處律之以先正箚語所請渠之尙假死律亦云幸逭然所傳說旣無的證十年錮廢庶使一世知戢且以院規言之下位格外行公者已有多人其所區處在所不已朴能源特施曠蕩之典以校書館參上調用事分付該曹又命書傳敎曰都承旨聞有實故左副果難供職竝許遞左承旨亦爲許遞前望單子入之待下批牌招命書榻敎曰該房承旨從重推考仍命退承史以次退出
정조 17년
癸丑四月二十一日申時上御熙政堂左承旨左副承旨下直守令入侍時行左承旨李普溫左副承旨洪仁浩假注書鄭文始記注官安經心金良倜驪州牧使吳載紹谷城縣監李春輔掌令吳翰源持平洪時溥以次進伏春輔進前職姓名訖上曰下去善爲之因命宣諭先退載紹進前職姓名訖上曰故提學在朝廷言若不出口到今嗟惜不忍忘兄弟之間當復如何祭文略已言之而其爲人可謂古人也念舊之意授爾百里之任必善爲之翰源等曰請亟寢秋曹罪人柳師文放釋之命仍令王府設鞠嚴問期於得情夬正王法措辭見上上曰不允仍命退諸臣以次退出
정조 17년
癸丑四月二十一日酉時上御重熙堂左副承旨楚山府使入侍時左副承旨洪仁浩假注書鄭文始記注官安經心金良倜楚山府使趙興鎭以次進伏訖上敎興鎭曰許久不見矣今番特除意有在焉下去必善爲之上曰宣諭除之命仁浩書公事判付訖仍命退諸臣以次退出
정조 17년
都承旨未差左承旨未差右承旨未差左副承旨未差右副承旨未差同副承旨未差假承旨尹晉錫直注書二員未差假注書鄭文始仕直嚴思彦仕事變假注書未差
정조 17년
藥房提調李𡊠行左承旨李普溫啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道王大妃殿惠慶宮中宮殿藥房口傳問安答曰知道
정조 17년
尹晉錫啓曰禁衛營將官來言今日本營軍兵日次私習云矣敢啓傳曰知道
정조 17년
尹晉錫啓曰御營廳將官來言今日本廳軍兵日次私習云矣敢啓傳曰知道
정조 17년
尹晉錫啓曰假注書鄭馦身病猝重勢難察任今姑改差何如傳曰允
정조 17년
假注書鄭馦改差代以嚴思彦爲假注書
정조 17년
傳于尹晉錫曰楊州牧使之代令該曹口傳各別擇差待下批當日辭朝
정조 17년
吏曹有口傳政事以李東馨爲楊州牧使
정조 17년
尹晉錫啓曰吏曹判書徐有防參判李在學參議李冕膺牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更爲牌招何如傳曰允
정조 17년
以右承旨李義鳳牌不進罷職傳旨傳于尹晉錫曰焉敢若此有可問者只推牌招仕進
정조 17년
傳于尹晉錫曰何時出牌尙無去來右承旨李義鳳禁推
정조 17년
尹晉錫啓曰右承旨李義鳳禁推事命下矣依定式遞差傳旨捧入之意敢啓傳曰知道前望單子入之待下批牌招察任
정조 17년
承旨前望單子入之李在學李書九落點
정조 17년
尹晉錫啓曰吏曹判書徐有防再牌不進推考傳旨今方捧入而開政命下之後連事違召尙不擧行事甚未安所當更請牌招而係是一日三牌何以爲之敢稟傳曰猶不知臺疏之昨已到院連爲出牌矣取見沈鳳錫疏旣請譴削則豈可强令行公以乖禮使之方乎宜令一伸廉隅徐責眞箇對揚之來效吏曹判書徐有防參議李冕膺今姑許遞
정조 17년
尹晉錫啓曰同副承旨李壽咸陳疏徑出原疏纔已退却矣卽爲牌招何如傳曰允
정조 17년
以同副承旨李壽咸牌不進罷職傳旨傳于尹晉錫曰許遞前望單子入之待下批牌招
정조 17년
承旨前望單子入之李思祚李益運落點
정조 17년
傳于李益運曰違牌承旨許遞前望單子入之待下批牌招察任
정조 17년
承旨前望單子入之沈晉賢李師濂落點
정조 17년
傳于尹晉錫曰承旨前望單子入之待下批牌招察任
정조 17년
承旨前望單子入之柳焵落點
정조 17년
兵曹參知前望單子入之李思祚落點
정조 17년
傳于尹晉錫曰留院上疏入之
정조 17년
傳于尹晉錫曰右承旨批下牌招入直
정조 17년
傳于尹晉錫曰楊州牧使之只呈肅單不爲下直萬萬駭然以定配例嚴飭畿營定校押付任所後狀聞三更前若不到任畿伯當拿入嚴棍令兵曹知悉
정조 17년
兵曹口傳政事副司直徐有防單付
정조 17년
行左承旨沈晉賢左副承旨柳焵右副承旨李益運同副承旨李師濂啓曰噫嘻今日廷臣如有讀一部明義錄者孰胸飄纓結綬與凶孽醜類齊肩竝武於朝著之上乎蟻穴一潰洪流滔天羸豕躑躅氷雪滿地臣等誠不勝繞壁隱痛之至噫一種凶醜之釀禍於宗國凡幾年矣發源於戊己而支流汗漫蕩巢於丙丁而根柢猶在戴頭假息覬覦伺釁者寔繁其徒有識之憂無時可已而賴有隄防二字竊庶幾維持苟安望雖絶於蛇化勢或遏於鴟張近年以來綱紀漸弛義理日晦或背馳於天經地緯或立幟於君讎國賊宜殿下赫然臨照嚴守關和以鞏國基以遏亂萌而不意疏導之擧反致懷襄之災所以布置於淸要顯秩太半是凶逆餘孽如非麟謙榮德之血黨卽是宇偉星九之聲援殿下御極垂二十年衮職無闕化理淸明太平之治朝暮可俟而戒忽剛克備失惕呼丹書鐵案一朝蕩然鬼頭藍面百塗竝進噫以我殿下闡義理嚴忠逆之心何爲此萬萬過中之擧也臣等職忝近密目見非常之過擧不勝憂慨之忱略效匡救之義伏願聖明淵思遠覽亟降處分前後特除一倂收還使民彝不斁國勢永固千萬幸甚惶恐敢啓傳曰荏苒卄載之間積薪果幾人閼鬱愈久而愈繁誠信愈徃而愈阻間或號曰疏通而石火海市徒亂人目夷考其實反致害事過則有作威之漸不及則有貽累之歎何嘗見赤腔體國之人發憤努力於眞箇對揚以予心爲己心者乎如是而求從欲之治者不亦迂乎從今除非伏法置辟應坐之類無論久近輕重竝與之混用此蓋修明之新式也卿等碌碌俗見何足有無然新式之初似此不率敎之徒不可翺翔於堂堂尙書之省一竝放逐城闉之外以示懸法象魏之意傳曰處分諸承旨出付當直都事當刻內押付城外後草記萬一遲滯當該判堂當嚴處以此嚴飭差代間南所衛將假承旨差下
정조 17년
尹晉錫以兵曹言啓曰羽林將李弘遠身病猝重時月之內無望供職呈狀乞遞宿衛領軍之將不可暫曠改差何如傳曰允
정조 17년
兵曹有口傳政事以李弘逵爲羽林將
정조 17년
尹晉錫以御營廳言啓曰本廳把摠許濈身病甚重勢難察任改差何如傳曰允
정조 17년
左承旨李普溫疏曰伏以臣得蒙天地父母生成之恩復入脩門獲覩耿光咫尺前席天語諄諄似夢非眞感涕無從此豈臣糜身粉骨所可報者哉闔門誦祝惟隕結是期耳卽伏聞大臣陳箚以前望除授時不爲覆難至有當該承旨譴罷之請臣亦前望中人也何敢諉以不當晏然在直也哉玆敢拜章徑出伏乞亟削臣職以昭法紀千萬幸甚答曰省疏具悉卿之向年所被之目卽宜無不知之一句語也沒捉無證莫甚於此此路一開完人幾希前望點下之後銓曹不爲公擧於政目依舊在䵝䵢中今番始得免夫其所喜之者豈必私好於卿也卽爲朝廷擧措之得宜也大臣箚語亦無指的於卿者則揆以分義焉敢章皇替把致煩酬應乎卿則從重推考卽爲入來仕進
정조 17년
正言沈鳳錫疏曰伏以臣性質拙陋才識倥侗晩暮一第實出僥倖每自循省百不踰人迺者薇垣新除遽下於千萬夢寐之外臣誠驚惶震越莫省攸措夫臺閣之職何等重任苟非言議足以激揚風裁足以振勵則莫宜居之此豈如臣無似所可承當者哉第緣伊日除旨之降乃在闕中受牌之際怵畏義分章皇出肅而回仍蹲冒斷無是理且臣素患風眩之症自數日以來挾感闖發委頓床席起動無期玆敢冒陳危懇仰瀆崇聽伏乞聖明俯垂矜憐特許鐫免使公器重而私分安焉臣於乞免之章不宜贅及他說而事在目下大關義理玆敢冒死略陳惟聖明裁察焉夫疏滯導鬱固是有國之美政也無故而沈屈橫罹而廢枳者恢公而竝收則是所謂疏滯也導鬱也夫何近日政目則不此之爲而乃以凶徒逆種姻親血黨不問負犯之深淺罪名之輕重汲汲檢擬憑藉疏導之聖旨有若爲釁累者流乘機吹噓者然隄防由是而盡壞義理由是而益晦一部明義無地可讀噫彼銓官獨不念爲大罪若是也至若柳之事關於星賊者亦無難擬望天下寧有是耶惟彼星賊卽窮天地亘萬古所未有之劇逆傳襲於戊己後殿於乙丙情跡畢露逆節昭著而尙今戴頭於覆載之間者已是忠臣義士痛哭流涕之地則尤安敢以關係此賊之類肆然收錄力戰義理睯不知畏也臣謂當日赴政銓官一竝先施削黜之典至於柳則事端旣發之後不可置而不問竝與星賊亟令鉤覈斷不可已也臣於是又有所仰陳者夫言路開閉係國興替而昨冬設禁之後凡係討逆之章一切退却公議無可伸之道輿憤無可洩之望使義理倫綱日就湮晦適中私黨掩護之計秪長凶徒鴟張之勢臣不覺髮豎而膽掉也伏願聖明特爲還收禁令使人心定而世道靖焉臣憂憤所激按住不得冒萬死而畢陳之惟聖明勿以人廢言千萬幸甚臣於治疏將士之際得伏見小報許多中批太半凶孽噫嘻殿下何爲此萬萬過中之擧也此輩之尙逭王章已是失刑之大者而今忽次第特授內而淸顯之職外而字牧之任一紙差除不少留難如此而尙何望君綱不墜亂賊知懼乎臣憂慨之極遶壁不寐玆又續陳伏願特寢昨下中批使凶徒知戢群聽無惑焉臣昨日陳疏到院而院中托辭推諉隨呈隨退累次往復一切退却今至經宿又爲見阻無路上徹臣雖疲劣事關義理而今日喉院營護逆黨角勝義理一何至此臣竊不勝痛惋也答曰省疏具悉柳有何罪乎柳星漢之罪眞若爾言則先言之反忽歸之於其類竝與銓官而勒加削黜之請者豈成說乎至於疏通一款名以云然則枳之者不疏塞之者不通而當何以對揚乎況近日所檢擬之者猶帶太輕太愼底意思昨果有格外之一二除旨則中批何可還收銓官何可罪乎如爾在言地者雖曰百疏在爾等徒見其勞而無益爾則爲先遞差
정조 17년
癸丑四月二十二日辰時上御誠正閣藥房入診入侍時提調李𡊠行左承旨李普溫假注書鄭文始記注官安經心金良倜檢校直閣徐榮輔以次進伏訖𡊠等曰風日不佳聖體若何上曰一樣矣𡊠等曰王大妃殿氣候何如上曰一樣矣𡊠等曰惠慶宮氣候何如上曰一樣矣𡊠曰醫官待令矣上曰置之命普溫書傳敎曰前判書洪良浩敍用又命普溫讀公事書判付仍命退諸臣以次退出
정조 17년
癸丑四月二十二日辰時上御重熙堂左副承旨入侍時左副承旨徐榮輔假注書鄭文始記注官安經心金良倜以次進伏訖上命榮輔讀公事書判付命榮輔書榻敎曰兵曹堂上前望單子入之待下批牌招察任又命書榻敎曰承旨前望單子入之待下批牌招察任又命書榻敎曰王大妃殿進御藿香正氣散本方中減蘇葉三分加檳榔七分自今日一貼煎入仍命退承史以次退出
정조 17년
行都承旨閔百奮在外行左承旨申光履坐直行右承旨申大顯坐直左副承旨朴長卨傳旨未下右副承旨鄭致淳傳旨未下同副承旨洪彦喆未肅拜注書二員未差假注書鄭文始仕直嚴思彦仕事變假注書未差
정조 17년
申光履啓曰大司憲未差執義沈埉掌令吳翼煥持平兪岳柱俱在外掌令吳翰源持平洪時溥呈辭監察茶時之意敢啓傳曰知道
정조 17년
傳于申光履曰左承旨批下牌招入直
정조 17년
承旨前望單子入之閔百奮李義直尹行元南公轍金履成落點
정조 17년
傳于申光履曰新除授承旨中罷削人敍用
정조 17년
申光履啓曰新除授行都承旨閔百奮時在京畿驪州地右承旨李義直時在廣州地竝斯速乘馹上來事下諭何如傳曰允未差之代前望單子入之待下批牌招察任
정조 17년
承旨前望單子入之尹弘烈李思祚李文會落點
정조 17년
傳于申光履曰更思昨日院啓與之聯參則其所處分不可以承批前遞職有所寬恕新除授承旨李思祚遞差前望單子入之待下批牌招察任
정조 17년
傳于申光履曰右承旨之昨日人言非昨始聞之者則旣承昨日優批乃敢隨衆徑出極爲駭然承旨李普溫爲先從重推考卽爲牌招入直違牌勿捧傳旨
정조 17년
以右承旨李普溫牌不進推考傳旨傳于申大顯曰焉敢若此致煩酬應揆以分義極涉不可永宗僉使除授今日酬應卽承宣前望之點下申牌已過尙不備員而乃敢閑漫請牌當該承旨月串僉使除授時任僉使遞付京職其中營校久勤還屬該營待窠陞實事分付
정조 17년
兵曹有口傳政永宗僉使李普溫月串僉使李枰武兼李彦煥以上竝單付
정조 17년
備忘記永宗僉使李普溫下直長弓一張長箭一部片箭一部筒兒一箇賜給
정조 17년
傳于申光履曰承旨前望單子入之待下批牌招察任
정조 17년
承旨前望單子入之李秀夏申光祐落點
정조 17년
申光履啓曰新除授右副承旨李秀夏時在忠淸道保寧地同副承旨申光祐時在江原道原州地竝斯速乘馹上來事下諭何如傳曰許遞前望單子入之待下批牌招牌去來若或遲滯直捧罷職傳旨
정조 17년
承旨前望單子入之申光履申大顯權裕落點
정조 17년
承旨前望單子入之洪仁浩金翰東落點
정조 17년
以行左副承旨李義直下諭啓辭傳于申光履曰以實職除承宣則今日在外云者可知其越例尋鄕情勢自情勢法綱自法綱旣知之後不可仍置行左副承旨李義直定州牧使除授當日辭朝時任牧使遞付京職
정조 17년
傳于申光履曰在外同副承旨許遞與未差之代前望單子入之待下批牌招察任
정조 17년
承旨前望單子入之洪彦喆朴長卨鄭致淳落點
정조 17년
以兵曹入直番將及都監局別將把摠哨官番單子傳于申大顯曰加書者爲時任時任遞付軍銜
정조 17년
傳于申光履曰時囚皆令今日內捧供仍以草記議處照律
정조 17년
申大顯以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 17년
申大顯以訓鍊都監言啓曰內入直番單子本局把摠李彦煐代以鄭忠良書下而忠良已爲身故前把摠李彦煐仍任何如傳曰久屈人擬入
정조 17년
申光履以義禁府言啓曰卽接月令醫員金準行手本則以爲時囚罪人韓致敎頭痛惡寒身熱如火口渴目赤痛勢大段頗有涉疑之症云罪人病勢如此則有保放救療之規矣時囚罪人韓致敎保放之意敢啓傳曰知道
정조 17년
義禁府啓目龜山前僉使朴枝萬矣餉還法意何等嚴重而以未捧爲已捧虛錄磨勘以此照律罪徒三年定配以喪前所犯收贖盡行追奪又五年禁錮私罪奉敎依允又啓目前承旨李義鳳矣何時出牌尙無去來推考罪笞五十收贖解見任別敍私罪奉敎後勿逡巡之意嚴飭放送爲良如敎又啓目法聖前僉使趙宅鎭原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如啓依允又啓目通津前府使李觀賢原情云云傳旨內辭緣泛稱遲晩所當請刑是白乎矣曾經都摠都事勿爲請刑載在大典通編議處何如啓依允
정조 17년
以行副司直李秉鼎丁範祖上疏傳于申光履曰非涉禁則外題當扯去次留中